দেখলে মনে হয় অক্সিজেন সিলিন্ডার। কিন্তু আসলে এটি দ্বিতীয় বিশ্বযুদ্ধের সময়ের একটি বোমা। পশ্চিম মেদিনীপুরের কলাইকুণ্ডা সেনা ছাউনি লক্ষ্য করে দ্বিতীয় বিশ্বযুদ্ধের সময়ে যা ফেলেছিল শত্রুপক্ষ। না-ফাটা সেই বোমা বৃহস্পতিবার উদ্ধার হল। একবছর আগেও সেনা ছাউনি-সংলগ্ন এলাকা থেকে একই ধরনের একটি বোমা উদ্ধার হয়েছিল।

এই বায়ুসেনা ঘাঁটির লাগোয়া একাধিক গ্রাম রয়েছে ৷ বৃহস্পতিবার সাতপাড়া গ্রামের পাশে একটি মোরাম খাদানে জেসিবি মেশিন দিয়ে খননের সময়ে এই বোমাটি উদ্ধার হয়। প্রথমে পেল্লায় সাইজের বস্তুটিকে দেখে ঘাবড়ে যান জেসিবি চালক। তার পরে অবশ্য পুরো বস্তুটিকে খুঁড়ে বের করেন তিনি৷ তখনও তিনি বোঝেননি সেটি বোমা। খাদানের কর্মীরাই প্রথমে তা বুঝতে পারেন। কারণ একবছর আগেও পাশের গ্রামের মাঠের মাটি খুঁড়তে গিয়ে একই রকমের একটি বোমা উদ্ধার হয়েছিল।পরে তা নিষ্ক্রিয়ও করা হয়৷ বৃহস্পতিবারও খড়গপুর সদর থানার পুলিশের মাধ্যমে বায়ুসেনা আধিকারিকদের কাছে বোমা উদ্ধারের খবর যায়। প্রায় এক ঘণ্টা পরে বিস্ফোরণ ঘটিয়ে বোমাটিকে নিষ্ক্রিয় করা হয়।

নিষ্ক্রিয় করা হচ্ছে বোমা।
 
কিন্তু লক্ষ্যবস্তুতে আঘাত হানতে কেন ব্যর্থ হয়েছিল এই বোমাটি। বায়ুসেনার আধিকারিকদের ধারণা, কাদার মধ্যে ঢুকে যাওয়ার কারণেই দ্বিতীয় বিশ্বযুদ্ধের সময়ে বোমাটি ফাটেনি। বোমাটির আনুমানিক ওজন প্রায় পাঁচ টন বলে বায়ুসেনা আধিকারিকেরা জানিয়েছেন।
                                                                           দেখুন ভিডিও